10. การควบคุมภายใน

บริษัทฯ ได้ให้ความสำคัญต่อระบบการควบคุมภายใน โดยมุ่งเน้นให้มีการควบคุมภายในที่เพียงพอ
เหมาะสม และเกื้อหนุนประสิทธิภาพของธุรกิจ ทั้งในด้านการเงิน การดำเนินการ
การบริหารความเสี่ยง และการกำกับดูแล
ทั้งนี้หลักการและสาระสำคัญของการประเมินความเพียงพอของระบบควบคุมภายในสามารถ
พิจารณาได้ใน 5 ด้าน ดังนี้

10.1 องค์กรและสภาพแวดล้อม

คณะกรรมการบริษัทฯ มีบทบาทสำคัญในการกำหนดวิสัยทัศน์ นโยบาย และแผนกลยุทธ์ของบริษัทฯ
ให้ครอบคลุมตามหลัก Balanced Scorecard โดยการกำหนดแผนธุรกิจระยะยาว
รวมทั้งการให้ความคิดเห็น และอนุมัติกลยุทธ์ กิจกรรมต่างๆ และแผนปฏิบัติการรายปี
นอกจากนั้นยังประยุกต์ใช้ดัชนีวัดผลการดำเนินงาน (Key Performance Indicators)
ในการวัดผลการปฏิบัติงานทั่วทั้งองค์กร เพื่อให้การติดตาม
และประเมินผลการปฏิบัติงานเป็นไปอย่างเที่ยงธรรม มีประสิทธิภาพ
เป็นระบบสอดคล้องกับเป้าหมาย และวัตถุประสงค์ขององค์กร

นโยบายการบริหารจัดการภายในองค์กรมุ่งเน้นให้มีกลไกการถ่วงดุลอำนาจระหว่าง
คณะกรรมการบริษัทฯ ฝ่ายจัดการ และผู้ถือหุ้น ทั้งนี้คณะกรรมการบริษัทฯ
ประกอบไปด้วยคณะกรรมการอิสระ หรือกรรมการจากภายนอกไม่น้อยกว่า 3 คน
เพื่อให้เกิดการถ่วงดุลอำนาจกับกรรมการที่อาจมีผลประโยชน์ขัดแย้งกับบริษัทฯ
ตลอดจนจัดให้มีการสื่อสารกับผู้ลงทุนเพื่อเผยแพร่ และสื่อสารข้อมูลต่างๆ ของบริษัทฯ
ให้สาธารณชนได้ทราบอย่างสม่ำเสมอ และแต่งตั้งคณะกรรมการชุดต่างๆ
เพื่อช่วยในการพิจารณากลั่นกรอง
และให้คำวินิจฉัยในเรื่องสำคัญที่เกี่ยวข้องเพื่อรักษาผลประโยชน์ของผู้ถือหุ้น นอกจากนี้บริษัทฯ
ได้ประกาศใช้ หลักการกำกับดูแลกิจการที่ดี ของบริษัท จัดการและพัฒนาทรัพยากรน้ำภาคตะวันออก
จำกัด (มหาชน) จรรยาบรรณคณะกรรมการบริษัทฯ และ จรรยาบรรณทางธุรกิจของพนักงาน
เพื่อให้บุคลากรทุกระดับของบริษัทฯ ได้ยึดถือปฏิบัติ เพื่อมุ่งเน้นความซื่อสัตย์สุจริต
และจริยธรรมในการดำเนินธุรกิจ

10.2 การบริหารความเสี่ยง

บริษัทฯ ใช้แนวคิดของการบริหารความเสี่ยงทั่วทั้งองค์กร (Enterprise Risk Management)
โดยการประเมินความเสี่ยงในกระบวนการต่างๆ และวิเคราะห์ปัจจัยเสี่ยง
มาตรการควบคุมที่มีในปัจจุบัน รวมถึงการกำหนดมาตรการควบคุมเพิ่มเติม
โดยสนับสนุนให้พนักงานทุกฝ่าย มีส่วนร่วมในกระบวนการประเมิน
และบริหารความเสี่ยงขององค์กรอย่างต่อเนื่อง และจัดทำแผนปฏิบัติการบริหารความเสี่ยง
เพื่อเพิ่มประสิทธิภาพระบบการควบคุมภายในของบริษัทฯ ให้เข้มแข็งยิ่งขึ้น
รวมถึงการบริหารจัดการเพื่อลดระดับความเสี่ยงให้อยู่ในระดับที่ยอมรับได้
สอดคล้องกับสถานการณ์แวดล้อม และความเสี่ยงที่แปรเปลี่ยนไป นอกจากนี้บริษัทฯ
ยังกำหนดหน่วยงานเฉพาะเพื่อรับผิดชอบในการ ติดตามผลการดำเนินงาน
ตามแผนโครงการบริหารความเสี่ยง ประเมินผล
และจัดทำรายงานผลการบริหารความเสี่ยงเสนอคณะกรรมการบริหารความเสี่ยง
และคณะกรรมการบริษัทฯ เพื่อพิจารณา
และให้คำวินิจฉัยอันจะส่งผลให้กระบวนการบริหารความเสี่ยงของบริษัทฯ เป็นพลวัตร
อย่างสม่ำเสมอ และต่อเนื่อง

10.3 การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขตอำนาจหน้าที่
และวงเงินอำนาจอนุมัติของฝ่ายบริหารให้สอดคล้องกับหลักการควบคุมภายในที่ดีเรื่องการแบ่งแยกหน้าที่งาน
และการสอบทานงานระหว่างกัน โดยแยกงานในหน้าที่อนุมัติ การบันทึกรายการบัญชี
ข้อมูลสารสนเทศ และหน้าที่ในการดูแลจัดเก็บทรัพย์สิน ออกจากกัน นอกจากนี้บริษัทฯ
ยังได้รับการรับรองระบบมาตรฐานคุณภาพ ISO9001:2000 และ ISO 14001:2004
ซึ่งกำหนดให้บริษัทฯ ต้องจัดทำคู่มือ และขั้นตอนการปฏิบัติ (Work Procedures and Work
Instructions) เพื่อเป็นมาตรฐานอ้างอิงในการปฏิบัติงาน
รวมถึงการจัดฝึกอบรมพนักงานให้เข้าใจ และสามารถปฏิบัติงานได้อย่างถูกต้อง
สอดคล้องตามขั้นตอน และวิธีการปฏิบัติงานที่บริษัทฯ กำหนดไว้

ในกรณีของ รายการระหว่างกันของบริษัทฯ และบริษัทในเครือ รวมถึงบริษัทฯ
และผู้มีผลประโยชน์ร่วมต่างๆ จะผ่านขั้นตอนการพิจารณาอนุมัติอย่างถูกต้องชัดเจน ตามเงื่อนไข
เช่นเดียวกับ คู่ค้ารายอื่นๆ โดยได้เปิดเผยรายการดังกล่าวไว้ในหมายเหตุประกอบงบการเงินแล้ว

บริษัทฯ มีการติดตามดูแลการดำเนินงานของบริษัทในเครืออย่างต่อเนื่อง และสม่ำเสมอ
โดยรายงานความก้าวหน้าผลการดำเนินงานของบริษัทในเครือ
แต่ละแห่งต่อคณะกรรมการบริษัทฯทราบ
และมอบหมายให้มีหน่วยงานเฉพาะในการติดตามผลการดำเนินงานตามมติที่คณะกรรมการบริษัทฯ
ได้ให้ข้อเสนอแนะ ไว้
รวมทั้งการประสานนโยบายให้ทุกบริษัทมีทิศทางการดำเนินงานที่สอดคล้องเป็นทิศทางเดียวกับนโยบายของคณะกรรมการบริษัทฯ
นอกจากนั้นยังกำหนดให้มีหน่วยงาน ดูแลงานด้าน Compliance
เพื่อกำกับดูแลให้การดำเนินงานต่าง ๆ ของบริษัทฯ สอดคล้องกับกฎหมาย กฎ ระเบียบข้อบังคับต่าง
ๆ ที่เกี่ยวข้อง

10.4 ระบบสารสนเทศและการสื่อสารข้อมูล

บริษัทฯ ได้จัดให้มีข้อมูลที่สำคัญต่าง ๆ อย่างเพียงพอเพื่อให้คณะกรรมการบริษัทฯ
ใช้ประกอบการตัดสินใจ และจัดส่งให้คณะกรรมการบริษัทฯ เป็นการล่วงหน้า
เพื่อให้มีระยะเวลาทบทวน และศึกษาข้อมูลต่าง ๆ ในเบื้องต้น
โดยทุกระเบียบวาระในการประชุมคณะกรรมการบริษัทฯ และคณะกรรมการชุดย่อย
จะปรากฏรายละเอียดของเรื่องเดิมรวมทั้งมติของที่ประชุมในช่วงที่ผ่านมาอ้างอิงไว้
รวมถึงมีการระบุข้อกำหนดทางกฎหมายที่เกี่ยวข้องกับระเบียบวาระการประชุมดังกล่าว (ถ้ามี)
เพื่อให้คณะกรรมการบริษัทฯ ได้รับทราบข้อมูลอย่างครอบคลุม ครบถ้วน เพื่อประกอบการวินิจฉัย
และให้ข้อเสนอแนะ เพื่อนำไปสู่การปรับปรุง และพัฒนาองค์กรอย่างต่อเนื่อง
จากนั้นจึงจะระบุข้อเท็จจริงในประเด็นความคืบหน้าในการดำเนินการของฝ่ายจัดการตามความเห็นของคณะกรรมการชุดต่างๆ
ซึ่งจะครอบคลุมถึงเหตุผล การวิเคราะห์ความอ่อนไหวทางธุรกิจ อุปสรรค
หรือผลกระทบที่อาจเกิดขึ้น ส่วนการนำเสนอข้อเสนอแนะเพื่อการพิจารณาจะมีประเด็นข้อพิจารณา
และ/หรือแนวทางเลือกเพื่อการหารือ/พิจารณาไว้ทุกครั้ง
ทั้งนี้ในการนำส่งรายงานการประชุมแต่ละครั้ง
บริษัทฯจะแจ้งให้กรรมการรายบุคคลสามารถแจ้งแก้ไขรายงานการประชุมภายในระยะเวลาที่กำหนดภายหลังจากที่ได้รับรายงานการประชุมประมาณ
5 วัน

นอกจากนี้ บริษัทฯ ยังได้มีการประยุกต์ใช้ และพัฒนาระบบสารสนเทศ
และระบบฐานข้อมูลภายในอย่างต่อเนื่อง เพื่อให้บุคลากรทุกระดับในองค์กร สามารถเข้าถึงข้อมูล
และสารสนเทศที่เกี่ยวข้องกับการปฏิบัติงาน ในระดับที่เหมาะสม ผ่านทางนโยบาย
และระบบการกำหนดสิทธิการเข้าถึงข้อมูลที่ชัดเจน และเป็นระบบ เพื่อนำข้อมูล
และสารสนเทศดังกล่าวมาประกอบการพิจารณา และตัดสินใจในการปฏิบัติงาน

10.5 ระบบการติดตาม

บริษัทฯ มีการติดตามการปฏิบัติตามเป้าหมายที่ระบุไว้ในแผนธุรกิจระยะยาว
และแผนปฏิบัติการประจำปีอย่างต่อเนื่อง โดยมีการรายงานความคืบหน้าผลการปฏิบัติงาน
และดัชนีวัดผลการปฏิบัติงานประจำปี (KPIs) ในการประชุมคณะกรรมการบริษัทฯ
เป็นประจำทุกไตรมาส เพื่อพิจารณากำหนดแนวทางการปรับปรุงแก้ไขความล่าช้า
หรือข้อบกพร่องต่างๆ ให้สอดคล้องกับสถานการณ์ที่เปลี่ยนแปลงไป
โดยเน้นย้ำให้มีการแก้ไขอย่างทันท่วงที

บริษัทฯ ให้ความสำคัญต่อการตรวจสอบภายในเป็นอย่างยิ่ง
โดยมุ่งเน้นเพิ่มคุณค่าของงานตรวจสอบภายในต่อองค์กรโดยการใช้ข้อมูลผลการประเมินความเสี่ยงภายในองค์กร
ประกอบการวางแผนการตรวจสอบ (Risk Based Audit)
และได้จัดจ้างที่ปรึกษาร่วมดำเนินการตรวจสอบภายใน (Co-sourcing)
กับสำนักตรวจสอบเป็นประจำทุกปี เพื่อให้คณะกรรมการบริษัทฯ รวมถึงฝ่ายจัดการ
สามารถเชื่อมั่นในประสิทธิภาพ ประสิทธิผลของระบบการควบคุมภายในของบริษัทฯ
รวมถึงความถูกต้องน่าเชื่อถือได้ของข้อมูลสารสนเทศต่างๆ ทั้งสารสนเทศทางการเงินการบัญชี
และสารสนเทศที่ใช้ในการดำเนินงาน โดยการดำเนินงานต่าง ๆ สอดคล้องกับข้อกฎหมาย กฎ
ระเบียบ และข้อบังคับที่เกี่ยวข้องกับบริษัทฯ
นอกจากนี้ยังมีกระบวนการติดตามผลการดำเนินงานผ่านระบบการตรวจติดตามระบบคุณภาพ
และสิ่งแวดล้อมภายในบริษัทฯ ตามมาตรฐานสากล ISO 9001:2000 และ ISO 14001 : 2004
อย่างต่อเนื่อง

จากการพิจารณาสาระสำคัญของการประเมินความเพียงพอของระบบควบคุมภายในดังกล่าวข้างต้น
คณะกรรมการบริษัทฯ เชื่อมั่นว่า ระบบการควบคุมภายในของบริษัทฯ มีความเพียงพอ
และเหมาะสมกับการดำเนินธุรกิจ มีความโปร่งใสในการดำเนินการ
และส่งเสริมประสิทธิผลของการประกอบกิจการที่ยั่งยืน